সিকিউরিটি প্রিন্টিং করপোরেশন উচ্চ বিদ্যালয়

সিকিউরিটি প্রিন্টিং করপোরেশন উচ্চ বিদ্যালয় (ইংরেজি: Security Printing Corporation High School) রাজধানী ঢাকার অদূরে গাজীপুর শহরে অবস্থিত একটি মাধ্যমিক শিক্ষাপ্রতিষ্ঠান। ১৯৯০ সালে 'টাকশাল' খ্যাত দি সিকিউরিটি প্রিন্টিং কর্পোরেশন বাংলাদেশ লিমিটেড এর অধীনে এটি প্রতিষ্ঠিত হয় যা প্রতিষ্ঠানটির এলাকার পরিধির অভ্যন্তরে অবস্থিত। বর্তমানে বিদ্যালয়ের শিক্ষার্থী ধারণক্ষমতা ১৫০০।
গাজীপুরের দি সিকিউরিটি প্রিন্টিং কর্পোরেশন বাংলাদেশ লিমিটেড এ কর্মরত কর্মকর্তা-কর্মচারীর সন্তান/পোষ্যদের শিক্ষিত করতে আবাসিক এলাকায় বি-২ ভবনে প্লে-গ্রুপ, নার্সারী, প্রথম শ্রেণি ও দ্বিতীয় শ্রেণি পর্যন্ত মোট ০৪টি শ্রেণিতে গুটিকয়েক শিক্ষার্থী নিয়ে ১৯৯০ সালে 'সিকিউরিটি প্রিন্টিং প্রেস স্কুল' নামে একটি প্রিপারেটরী স্কুল চালু করা হয়। ১৯৯২ সালে স্থান সংকুলান না হওয়ায় আবাসিক এলাকায় ডি-১ ভবনে স্কুলটি স্থানান্তর করা হয়। স্কুলের নিম্ন-মাধ্যমিক বিদ্যালয় স্থাপন/একাডেমিক স্বীকৃতির শর্তানুসারে করপোরেশন কর্তৃপক্ষ বিদ্যালয় পরিচালনা পর্ষদকে টাকশাল হোল্ডিং এরিয়ায় প্রতিষ্ঠানের অধিগ্রহণকৃত সর্বমোট ৬৬.৫২ একর জমির মধ্যে একটি ভবনসহ দাগাংকিত ১.৭৩ (এক দশমিক সাত তিন) একর অখণ্ড জমি স্কুলের নামে হস্তান্তর করেন। ০১/০১/১৯৯৬ তারিখে ডিডি প্রাইমারি, ঢাকা কর্তৃক প্রাথমিক শাখা খোলার অনুমতি লাভের পর ডিডি মাধ্যমিক কর্তৃক ঐ একই তারিখ (০১/০১/১৯৯৬) হতে নিম্ন মাধ্যমিক শাখা (৬ষ্ঠ থেকে ৮ম শ্রেণি পর্যন্ত) স্থাপনের পূর্বানুমতি লাভ করে। পরবর্তীতে ০১/০১/১৯৯৮ তারিখে তা একাডেমিক স্বীকৃতি লাভ করে। ০১/০১/২০০০ তারিখে মাধ্যমিক শাখায় ৯ম শ্রেণি খোলার প্রাথমিক অনুমতি এবং ২০০২ সালে এসএসসি পরীক্ষায় প্রথম অংশগ্রহণ করার সুযোগ লাভ করে। এখানে উল্লেখ্য অত্র বিদ্যালয়ে অধ্যয়নরত শিক্ষার্থীরা ১৯৯৬ সালে সরকারি অনুমতির পর প্রাথমিক ও জুনিয়র বৃত্তি এবং ২০০০ ও ২০০১ খ্রিষ্টাব্দে পার্শ্ববতী বিডিপি মাধ্যমিক বিদ্যালয় হতে এসএসসি পরীক্ষায় অংশগ্রহণ করে কৃতিত্বের স্বাক্ষর রাখে।
১৯৯৬ সালে স্কুলটির কলেবর বৃদ্ধি পেলে স্কুলটিকে মাধ্যমিক শাখায় উন্নীত করণে শিক্ষা বিভাগীয় নির্দেশনা মোতাবেক বিদ্যালয় পরিচালনা পর্ষদের সিদ্ধান্তক্রমে করপোরেশনের নামের সাথে মিল রেখে স্কুলটির নামকরণ আংশিক সংশোধন করে 'সিকিউরিটি প্রিন্টিং করপোরেশন উচ্চ বিদ্যালয়' সংক্ষেপে এসপিসি উচ্চ বিদ্যালয় করা হয়। 
পরবর্তীতে বহিরাগত ছাত্রছাত্রীদের ভর্তি বৃদ্ধির কারণে বিদ্যালয়ের কলেবর বৃদ্ধি পাওয়ায় এবং স্থানের সংকুলান না হওয়ায় বিদ্যালয়ের জন্য একটি নিজস্ব ভবন নির্মাণের প্রয়োজনীয়তা অনুভূত হয়। ফলে সার্বিক অবস্থা বিবেচনায় প্রস্তাবিত ভবনের স্থান টাকশালের ৪নং ও ৩নং ফটকের মধ্যবর্তী স্থানে নির্ধারণ করা হয়। ২০০৫ সালে ভবন নির্মাণ সম্পন্ন হলে বিদ্যালয়টি তার নির্ধারিত ভবনে স্থানান্তরিত হয়ে স্বাভাবিক কার্যক্রম শুরু করে। পরবর্তীতে ২০০৯ সালে স্কুল ভবনের ২য় তলার উলম্ব সম্প্রসারণ করে এর পরিধি আরও বৃদ্ধি করা হয়। সবশেষ ২০১৮ সালে দোতলাবিশিষ্ট আলাদা 'বিজ্ঞান ভবন' নির্মাণ করা হয় যা বর্তমানে মূল স্কুল ভবনের অংশ। 
প্রতিষ্ঠানটিতে উন্নত ও আধুনিক অবকাঠামোগত সুবিধা রয়েছে। মূল ক্যাম্পাস দোতলাবিশিষ্ট। পাশাপাশি ক্যাম্পাসের মূল ভবনের পাশে দোতলাবিশিষ্ট 'বিজ্ঞান ভবন', শিক্ষার্থীদের জন্য লাইব্রেরি, বিজ্ঞানাগার, কম্পিউটার ল্যাব এবং ১০০ আসন বিশিষ্ট একটি অডিটোরিয়াম রয়েছে। এছাড়াও রয়েছে অভিভাবকদের জন্য বিশ্রামাগার এবং শিক্ষার্থীদের জন্য দুটি বড় খেলার মাঠ।
বিদ্যালয়ে হতে আগ্রহী প্রার্থীদের প্রতিযোগিতাসম্পন্ন লিখিত পরীক্ষায় উত্তীর্ণ হতে হয়। ৬ষ্ঠ ও ৯ম শ্রেণির ভর্তি পরীক্ষা সাধারণত জানুয়ারি মাসের প্রথম দিকে অনুষ্ঠিত হয়। প্লে গ্রুপ ও ১ম শ্রেণিতে লটারির মাধ্যমে শিক্ষার্থী ভর্তি করা হয়। আসন খালি থাকা সাপেক্ষে অন্যান্য শ্রেণিতেও ভর্তি পরীক্ষার মাধ্যমে ছাত্র-ছাত্রী ভর্তি করা হয়।
বর্তমানে বিদ্যালয়ে প্লে গ্রুপ হতে দশম শ্রেণি পর্যন্ত অর্থাৎ মাধ্যমিক শ্রেণি পর্যন্ত বাংলা মাধ্যমে শিক্ষা কার্যক্রম চালু রয়েছে। পাঠদান সময় সকাল ০৮:৩০ হতে ০২:০০ ঘটিকা পর্যন্ত। শ্রেণিভেদে ক্লাস সংখ্যা আলাদা হয়ে থাকে। বিদ্যালয়ের মাধ্যমিক পর্যায়ে বিজ্ঞান ও ব্যবসায় শিক্ষা বিভাগ থাকলেও মানবিক বিভাগে শিক্ষার ব্যবস্থা নেই।
ব্যতিক্রমবাদে প্রতিদিন ক্লাস শুরুর আগে বিদ্যালয় প্রাঙ্গণে সকল শ্রেণির শিক্ষার্থী এবং শিক্ষকদের উপস্থিতিতে প্রাত্যহিক সমাবেশ অনুষ্ঠিত হয়; সেখানে পবিত্র কোরআন (সূরা ফাতিহা) তিলাওয়াত, শপথবাক্য পাঠ এবং জাতীয় সংগীত সমস্বরে গাওয়াসহ শারীরিক শিক্ষকের পরিচালনায় শারীরিক কসরত অনুষ্ঠিত হয়।
বিদ্যালয়টি জাতীয় শিক্ষাক্রম ও পাঠ্যপুস্তক বোর্ড কর্তৃক প্রণীত শিক্ষাক্রম অনুসরণ করে থাকে।
বিদ্যালয়ে সেমিস্টার পদ্ধতিতে পরীক্ষা নেয়া হয়। শিক্ষার্থীদের প্রতি শিক্ষাবর্ষে ৩টি সাময়িক পরীক্ষা(মডেল, অর্ধ-বার্ষিক ও বার্ষিক) দিতে হয়। প্রতিটি সাময়িক পরীক্ষার পূর্বে একটি শ্রেণি পরীক্ষা নেয়া হয়। শ্রেণি পরীক্ষায় প্রাপ্ত নম্বরের অর্ধেক এবং সাময়িক পরীক্ষার ৯০% যোগ করে চূড়ান্ত ফলাফল প্রকাশ করা হয়। প্রতিটি সাময়িক পরীক্ষায় প্রাপ্ত চূড়ান্ত নম্বরের গড়ের ভিত্তিতে শিক্ষাবর্ষের শেষে মেধাক্রম নির্ধারণ করা হয়।
এই প্রতিষ্ঠানে লেখাপড়ার পাশাপাশি নিয়ম-শৃঙ্খলার চর্চা ও খেলাধুলাসহ অন্যান্য সহপাঠ কার্যক্রমের প্রতি বিশেষ গুরুত্ব প্রদান করা হয়। শিক্ষার্থীদের শ্রেণিতে উপস্থিতি নিশ্চিতকরণ এবং ব্যক্তিগত ও পাঠোন্নয়নের প্রতি সার্বক্ষণিক লক্ষ্য রাখেন দায়িত্বপ্রাপ্ত শ্রেণি শিক্ষকগণ। অভিভাবকদের সঙ্গে মতবিনিময়ের জন্য আছে অভিভাবক দিবসের ব্যবস্থা। শিক্ষার্থীদের মধ্যে উৎসাহ উদ্দীপনা ও প্রতিযোগিতামূলক মনোভাব সৃষ্টির লক্ষ্যে সকল শিক্ষার্থীকে তিনটি হাউজে (তিস্তা, তুরাগ, তিতাস) বিন্যস্ত করে নিয়মিতভাবে বিভিন্ন আন্তঃ হাউজ প্রতিযোগিতা যেমন – বির্তক, আবৃত্তি, সঙ্গীত, খেলাধুলা, চিত্রাংকন, দেয়ালিকা প্রকাশ প্রভৃতি প্রতিযোগিতা অনুষ্ঠিত হয়। এছাড়াও বিভিন্ন আন্তঃ বিদ্যালয়, আঞ্চলিক ও জাতীয় পর্যায়ে আয়োজিত বিভিন্ন প্রতিযোগিতায় ছাত্র-ছাত্রীদের অংশগ্রহণের সুযোগ করে দেয়া হয়।
বাংলাদেশে বিলুপ্তপ্রায় পারুল প্রজাতির মোট নয়টি পরিণত গাছ রয়েছে, যার পাঁচটি উক্ত বিদ্যালয়ের পশ্চিম প্রাঙ্গণে অবস্থিত।